ประกาศกรมธุรกิจพลังงาน
ประกาศกรมธุรกิจพลังงาน
เรื่อง กำหนดลักษณะและคุณภาพของน้ำมันดีเซล
(ฉบับที่
๒)
พ.ศ.
๒๕๔๗
 

โดยที่เป็นการสมควรแก้ไขปรับปรุงข้อกำหนดลักษณะและคุณภาพของน้ำมันดีเซลให้เหมาะสมยิ่งขึ้น
อาศัยอำนาจตามความในมาตรา ๒๕ วรรคหนึ่ง แห่งพระราชบัญญัติการค้าน้ำมันเชื้อเพลิง พ.ศ. ๒๕๔๓ อธิบดีกรมธุรกิจพลังงานออกประกาศไว้
ดังต่อไปนี้

ข้อ ๑ ประกาศนี้เรียกว่า ประกาศกรมธุรกิจพลังงาน
เรื่อง กำหนดลักษณะและคุณภาพของน้ำมันดีเซล (ฉบับที่ ๒)
พ.ศ. ๒๕๔๗

ข้อ ๒[๑] ประกาศนี้ให้ใช้บังคับตั้งแต่วันที่
๒๖ มกราคม พ.ศ. ๒๕๔๗ เป็นต้นไป

ข้อ ๓ ให้ยกเลิกประกาศกรมธุรกิจพลังงาน เรื่อง
กำหนดลักษณะและคุณภาพของน้ำมันดีเซล พ.ศ. ๒๕๔๖ ลงวันที่ ๗ สิงหาคม พ.ศ. ๒๕๔๖

ข้อ ๔ ให้กำหนดชนิดของน้ำมันดีเซล เป็น ๒ ชนิด
คือ
(๑) น้ำมันดีเซลหมุนเร็ว
(๒) น้ำมันดีเซลหมุนช้า

ข้อ ๕ ภายใต้บังคับของข้อ ๖ ลักษณะและคุณภาพของน้ำมันดีเซล
ให้เป็นไปตามรายละเอียดแนบท้ายประกาศนี้
การเติมสารเติมแต่งในน้ำมันดีเซล
ให้ผู้ค้าน้ำมันแจ้งขอความเห็นชอบและต้องได้รับความเห็นชอบจากอธิบดีกรมธุรกิจพลังงาน
แล้วจึงจะดำเนินการได้

ข้อ ๖
ลักษณะและคุณภาพของน้ำมันดีเซลที่ผู้ค้าน้ำมันจำหน่ายหรือมีไว้เพื่อจำหน่ายดังต่อไปนี้
จะไม่เป็นไปตามที่กำหนดในรายละเอียดแนบท้ายประกาศนี้ก็ได้
(๑) น้ำมันดีเซลสำหรับการส่งออกไปนอกราชอาณาจักร
(ก) โดยการขนส่งทางเรือ
(ข) โดยการขนส่งทางรถยนต์
(๒) น้ำมันดีเซลสำหรับการนำไปใช้กับยานพาหนะที่ออกไปนอกราชอาณาจักร
(๓) น้ำมันดีเซลสำหรับการนำไปใช้ในการอื่นนอกเหนือจากการใช้กับเครื่องยนต์ดีเซล
(๔) น้ำมันดีเซลสำหรับการนำไปใช้ตามโครงการหรือนโยบายของรัฐบาล
หรืองานวิจัย
น้ำมันดีเซลหมุนเร็วตามโครงการจำหน่ายน้ำมันดีเซลสำหรับชาวประมงในเขตต่อเนื่อง
จะมีลักษณะและคุณภาพไม่เป็นไปตามที่ประกาศกำหนดได้เฉพาะข้อกำหนด ดังต่อไปนี้
(ก) ปริมาณกำมะถัน
ต้องไม่สูงกว่าร้อยละ ๐.๕ โดยน้ำหนัก
(ข) อุณหภูมิของส่วนที่กลั่นได้โดยปริมาตรในอัตราร้อยละเก้าสิบต้องไม่สูงกว่า
๓๗๐ องศาเซลเซียส
(ค) สี
ต้องเป็นสีเขียว เทียบเท่าสีมาตรฐานที่ได้จากการใช้น้ำมันดีเซลที่มีความเข้มของสีตามมาตรฐาน
ASTM D ๑๕๐๐ ไม่สูงกว่า ๐.๕
ผสมกับสารประกอบพวก ๑,๔ - dialkylamino anthraquinone
และ ๑,๓ benzenediol ๒,๔ - bis [(alkylphenyl) azo -] ในอัตราส่วน ๙:๑ ปริมาณเนื้อสีที่ใช้ไม่น้อยกว่า ๑๒ มิลลิกรัมต่อลิตร
หรือใช้อัตราส่วนแตกต่างจากสีที่กำหนดก็ได้แต่ต้องมีความเข้มของสีเทียบเท่าสีเขียวมาตรฐานที่กำหนดไว้ข้างต้น
(๕) น้ำมันดีเซลหมุนเร็วสำหรับเตรียมไว้เพื่อจำหน่ายให้กับผู้ค้าน้ำมัน
หรือประชาชนเฉพาะในข้อกำหนด เรื่อง คุณสมบัติการหล่อลื่น
(๖) น้ำมันดีเซลที่ผู้ค้าน้ำมันตามมาตรา
๗ นำเข้ามาในราชอาณาจักร สำหรับใช้เป็นวัตถุดิบในการผลิตน้ำมันเชื้อเพลิง
(๗) น้ำมันดีเซลสำหรับการจำหน่ายให้ผู้ค้าน้ำมันตามมาตรา
๗ เพื่อนำไปใช้เป็นวัตถุดิบในการผลิตน้ำมันเชื้อเพลิง
(๘) น้ำมันดีเซลสำหรับการจำหน่ายให้แก่ผู้ค้าน้ำมันตามมาตรา
๗ ด้วยกันเพื่อวัตถุประสงค์ตาม (๑) (๒)
(๓) (๔) และ (๕)

ข้อ ๗
ผู้ค้าน้ำมันที่ประสงค์จะจำหน่ายหรือมีไว้เพื่อจำหน่ายน้ำมันดีเซลตามข้อ ๖ (๑) (ก) ต้องจัดให้มีผู้ตรวจสอบปิโตรเลียม
(surveyor) ซึ่งได้รับความเห็นชอบจากกรมธุรกิจพลังงาน
เป็นผู้ดำเนินการตรวจสอบ ชนิด ปริมาณ
ลักษณะและคุณภาพของน้ำมันดีเซลก่อนการจำหน่ายทุกครั้ง
และผู้ตรวจสอบปิโตรเลียมต้องรายงานผลการตรวจสอบให้กรมธุรกิจพลังงานทราบภายใน ๗
วันทำการ นับแต่วันที่มีการขนส่งน้ำมันดีเซลออกจากท่าเทียบเรือ
การขอและการให้ความเห็นชอบเป็นผู้ตรวจสอบปิโตรเลียมตามวรรคหนึ่งให้เป็นไปตามระเบียบที่กรมธุรกิจพลังงานกำหนด
กรณีที่จะไม่ดำเนินการตรวจสอบตามวรรคหนึ่ง
ผู้ค้าน้ำมันจะต้องแจ้งลักษณะและคุณภาพของน้ำมันดีเซลเฉพาะในส่วนที่ไม่เป็นไปตามที่กำหนดในรายละเอียดแนบท้ายประกาศนี้
เพื่อขอรับความเห็นชอบตามแบบ นพ. ๔๑๖
ท้ายประกาศนี้ทุกครั้งก่อนที่จะมีการจำหน่ายน้ำมันดีเซลไปนอกราชอาณาจักร และต้องได้รับความเห็นชอบจากกรมธุรกิจพลังงานก่อนการจำหน่าย

ข้อ ๘
ผู้ค้าน้ำมันที่ประสงค์จะจำหน่ายหรือมีไว้เพื่อจำหน่ายน้ำมันดีเซลตามข้อ ๖ (๑) (ข) ถึง ๖ (๘) ต้องแจ้งลักษณะและคุณภาพของน้ำมันดังกล่าวเฉพาะในส่วนที่ไม่เป็นไปตามที่กำหนดในรายละเอียดแนบท้ายประกาศนี้
เพื่อขอรับความเห็นชอบโดยยื่นแบบแจ้งตามแบบ นพ. ๔๑๖
ท้ายประกาศนี้

ข้อ ๙
เมื่ออธิบดีให้ความเห็นชอบลักษณะและคุณภาพของน้ำมันดีเซลที่ผู้ค้าน้ำมันแจ้งตามข้อ
๘ แล้ว กรมธุรกิจพลังงานจะออกหนังสือรับรองการให้ความเห็นชอบตามแบบ นพ. ๔๑๗ ท้ายประกาศนี้
หนังสือรับรองการให้ความเห็นชอบตามวรรคหนึ่ง
ให้มีกำหนดระยะเวลา ๑ ปี นับแต่วันที่ออก

ข้อ ๑๐
ผู้ค้าน้ำมันที่ได้รับหนังสือรับรองการให้ความเห็นชอบตามข้อ ๙
ต้องปฏิบัติตามเงื่อนไข ดังนี้
(๑) การเก็บ
และการขนส่งน้ำมันดีเซลตามข้อ ๖ (๑) (ข)
ถึง ๖ (๘) ต้องเป็นไปตามรายละเอียดที่ผู้ค้าน้ำมันได้ระบุไว้ในแบบแจ้งเพื่อขอความเห็นชอบ
(๒) รายงานข้อมูลการจัดหา
การจำหน่าย และยอดคงเหลือของน้ำมันดีเซลตามข้อ ๖ (๑)
(ข) ถึง ๖ (๘) ตามแบบ นพ. ๔๑๘ ต่อกรมธุรกิจพลังงาน ภายในวันที่ ๑๕
ของเดือนถัดไป

ข้อ ๑๑
ให้ผู้ค้าน้ำมันที่จะเติมสารเติมแต่งในน้ำมันดีเซล
ยื่นแบบแจ้งเพื่อขอรับความเห็นชอบการเติมสารเติมแต่งในน้ำมันดีเซล ตามแบบ นพ.
๔๑๙ ท้ายประกาศนี้ พร้อมตัวอย่างสารเติมแต่งจำนวน ๐.๕ ลิตร ตัวอย่างน้ำมันดีเซลที่ไม่เติมแต่งจำนวน ๓ ลิตร
และตัวอย่างน้ำมันดีเซลที่เติมสารเติมแต่งแล้วจำนวน ๑ ลิตร

ข้อ ๑๒ เมื่ออธิบดีให้ความเห็นชอบการเติมสารเติมแต่งในน้ำมันดีเซลที่ผู้ค้าน้ำมันแจ้งแล้ว
กรมธุรกิจพลังงานจะออกหนังสือรับรองการให้ความเห็นชอบตามแบบ นพ. ๔๒๐ ท้ายประกาศนี้

ข้อ ๑๓
ให้ผู้ค้าน้ำมันที่ได้รับหนังสือรับรองการให้ความเห็นชอบตามข้อ ๑๒
เตรียมเอกสารบันทึกเกี่ยวกับการเติมสารเติมแต่งในน้ำมันดีเซลไว้ที่สำนักงานใหญ่หรือคลังน้ำมันที่เติมสารเติมแต่งเพื่อให้พนักงานเจ้าหน้าที่ตรวจสอบได้ตลอดเวลา

ข้อ ๑๔
การยื่นแบบแจ้งเพื่อขอรับความเห็นชอบตามข้อ ๗ วรรคสาม ข้อ ๘ หรือข้อ ๑๑
ให้ยื่นต่อสำนักคุณภาพน้ำมันเชื้อเพลิง กรมธุรกิจพลังงาน

ข้อ ๑๕
เมื่ออธิบดีได้ให้ความเห็นชอบลักษณะและคุณภาพของน้ำมันดีเซลตามข้อ ๙
หรือให้ความเห็นชอบการเติมสารเติมแต่งในน้ำมันดีเซลตามข้อ ๑๒ แล้ว
หากปรากฏหลักฐานภายหลังว่าเอกสารที่ใช้ในการขอรับความเห็นชอบดังกล่าวมีความคลาดเคลื่อน
หรือผิดพลาดไปจากความเป็นจริงอธิบดีอาจมีคำสั่งให้ผู้ค้าน้ำมันจัดส่งเอกสารเพิ่มเติมเพื่อขจัดความคลาดเคลื่อน
หรือแก้ไขข้อผิดพลาดนั้น ภายใน ๓๐ วัน
นับแต่วันที่ผู้ค้าน้ำมันได้รับคำสั่งดังกล่าว
หากผู้ค้าน้ำมันไม่จัดส่งเอกสาร
หรือแก้ไขข้อผิดพลาดภายในระยะเวลาที่กำหนดในวรรคแรก อธิบดีอาจมีคำสั่งยกเลิกหนังสือรับรองที่ออกตามข้อ
๙ หรือข้อ ๑๒ ได้

ข้อ ๑๖
ผู้ค้าน้ำมันที่ประสงค์จะทำการเพิ่มเติมหรือเปลี่ยนแปลงรายละเอียดใดๆ
ที่ได้แจ้งหรือระบุไว้ในแบบแจ้งตามข้อ ๘ และข้อ ๑๑ ซึ่งได้รับความเห็นชอบแล้ว
ให้ผู้ค้าน้ำมันทำหนังสือแจ้งต่อกรมธุรกิจพลังงานล่วงหน้าไม่น้อยกว่า ๑๕ วัน
ก่อนวันที่ประสงค์จะเพิ่มเติมหรือเปลี่ยนแปลง

ข้อ ๑๗
ประกาศฉบับนี้ไม่กระทบกระเทือนการให้ความเห็นชอบลักษณะและคุณภาพหรือการให้ความเห็นชอบการเติมสารเติมแต่ง
ซึ่งผู้ค้าน้ำมันได้รับหนังสือรับรองการให้เห็นชอบไปแล้วตามประกาศกรมธุรกิจพลังงาน
เรื่อง กำหนดลักษณะและคุณภาพของน้ำมันดีเซล พ.ศ. ๒๕๔๖ ลงวันที่ ๗ สิงหาคม พ.ศ. ๒๕๔๖
ที่ใช้บังคับอยู่ก่อนวันที่ประกาศฉบับนี้มีผลใช้บังคับ


 ประกาศ
ณ วันที่ ๑๓ มกราคม พ.ศ. ๒๕๔๗
วิโรจน์ คลังบุญครอง
อธิบดีกรมธุรกิจพลังงาน






มยุรี/พิมพ์
๓๐
เมษายน ๒๕๔๗
พัชรินทร์/สุมลรัตน์/ตรวจ
๑๘
พฤษภาคม ๒๕๔๗
A+B
รายละเอียดแนบท้ายประกาศกรมธุรกิจพลังงาน
เรื่อง กำหนดลักษณะและคุณภาพของน้ำมันดีเซล (ฉบับที่
๒) พ.ศ. ๒๕๔๗

[ดูข้อมูลจากภาพกฎหมาย]


























[๑] รก.๒๕๔๗/พ๘ง/๒๑/๒๒ มกราคม ๒๕๔๗